ชูเงินฝากดอกสูง
กสิกรใบโพธิ์ทิสโก้แข่งหนัก11-13เดือนจ่าย3.7-3.8%
10 ส.ค. 2554

กสิกรใบโพธิ์ทิสโก้แข่งหนัก11-13เดือนจ่าย3.7-3.8%
ธนาคารเกทับบลัฟแหลกล่าเงินฝาก กสิกรงัดเงินฝาก 13 เดือน จ่ายดอกสูงลิ่ว 3.827% ใบโพธิ์ชูฝาก 11 เดือน จ่าย 3.727%
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารได้ออกเงินฝากดอกเบี้ยสูงพุ่งพรวด 13 เดือน โดยจ่ายอัตราดอกเบี้ยเป็นแบบขั้นบันไดเริ่มต้นที่ 2% และจ่ายดอกเบี้ยสูงสุด 7.5%
เดือนที่ 1-3 จ่ายดอกเบี้ย 2% เดือนที่ 4-6 จ่ายดอกเบี้ย 2.5% เดือนที่ 7-9 จ่ายดอกเบี้ย 3.25% เดือนที่ 10-11 จ่ายดอกเบี้ย 5.75% และเดือนที่ 12-13 จ่ายดอกเบี้ย 7.5% เฉลี่ยตลอดระยะเวลาการฝากจะได้รับดอกเบี้ย 3.827% 
นายศีลวัต กล่าวอีกว่า ในกรณีที่ลูกค้าผู้ฝากเงินถอนเงินก่อนครบกำหนดระยะเวลาการฝาก ธนาคารจะการันตีการจ่ายดอกเบี้ยขั้นต่ำ 2% ตามระยะเวลาที่ฝากไว้จริง
 




นอกจากนี้ ได้เปิดเงินฝากประจำพิเศษ ระยะเวลา 7 เดือน จ่ายดอกเบี้ย 3-3.7% ตามยอดวงเงินฝาก โดยวงเงินฝากตั้งแต่ 1 หมื่นบาท แต่ไม่ถึง 1 ล้านบาท จ่ายดอกเบี้ย 3% 
วงเงินฝากตั้งแต่ 1 ล้านบาท แต่ไม่ถึง 10 ล้านบาท จ่ายดอกเบี้ย 3.25% และวงเงินฝากตั้งแต่ 10 ล้านบาทขึ้นไป จะได้รับอัตราดอกเบี้ย 3.7% โดยธนาคารจะจ่ายดอกเบี้ยให้เมื่อครบกำหนดระยะเวลาการฝาก
“ธนาคารกสิกรไทยต้องการเพิ่มทางเลือกสำหรับลูกค้าผู้ฝากเงินที่ต้องการความมั่นคงและได้รับผลตอบแทนที่สูงกว่าเงินฝากประจำปกติ และเพื่อรองรับการขยายตัวทางธุรกิจ” นายศีลวัต กล่าว
นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่อาวุโส สายเงินฝากและการลงทุน ธนาคารไทยพาณิชย์ เปิดเผยว่า ธนาคารได้ออกบัญชีเงินฝากประจำดอกเบี้ยก้าวกระโดด 11 เดือน กำหนดฝากขั้นต่ำ 1 หมื่นบาท ไม่จำกัดขั้นสูงสุด อัตราดอกเบี้ยเริ่มต้น 2% สำหรับช่วง 4 เดือนแรก จากนั้นเดือนที่ 5-8 จ่ายดอกเบี้ย 3% และเดือนที่ 9-11 จ่ายดอกเบี้ย 7% โดยหากฝากเงินครบกำหนดจะได้อัตราผลตอบแทนเฉลี่ย 3.7-27% โดยธนาคารเปิดรับฝากตั้งแต่วันนี้ถึง 30 ก.ย.นี้ 
ด้านธนาคารทิสโก้ ได้ประกาศปรับขึ้นอัตราดอกเบี้ยเงินฝากประจำ และตั๋วแลกเงิน (บี/อี) ระยะสั้น 3-6 เดือน ปรับเพิ่มดอกเบี้ยขึ้นมาอีก 0.2-0.75% ส่งผลให้เงินฝากประจำวงเงินตั้งแต่ 10 ล้านบาทขึ้นไป ระยะเวลา 3 เดือน ปรับขึ้นจาก 2.50% เป็น 3% เงินฝากประจำวงเงินตั้งแต่ 10 ล้านบาทขึ้นไป ระยะเวลา 6 เดือน ปรับดอกเบี้ยขึ้นจาก 2.5% เป็น 3.25% 
ขณะเดียวกันก็ปรับดอกเบี้ยตั๋วแลกเงินวงเงินตั้งแต่ 10 ล้านบาทขึ้นไป ระยะเวลา 3 เดือน ขึ้นมาจาก 2.8% เป็น 3% ส่วนตั๋วแลกเงินวงเงินตั้งแต่ 10 ล้านบาทขึ้นไป ระยะเวลา 6 เดือน ได้ปรับขึ้นจาก 2.8% เป็น 3.25% มีผลตั้งแต่วันนี้เป็นต้นไป
ก่อนหน้านี้ ธนาคารออมสินได้ออกดอกเบี้ยเงินฝากประจำ 99 วัน โดยให้ดอกเบี้ยสูงถึง 3.65% กำหนดการเปิดบัญชีขั้นต่ำ 1,000 บาท และฝากเพิ่มได้ครั้งละไม่ต่ำกว่า 1,000 บาท เปิดรับฝากตั้งแต่วันที่ 15 มิ.ย.-31 ก.ค.นี้